आलोचना : 2013 में जब मिताली के नेतृत्व वाली भारतीय महिला क्रिकेट टीम "सुपर सिक्स" के लिए भी क्वालिफाई नहीं कर पायी थी, तब दोरई राज का गुस्सा सातवें आसमान पर था। उन्होंने मिताली की जमकर आलोचना की थी और कुछ कटु शब्द भी कहे थे। पिता ने खुद मिताली से कप्तानी छीनने की मांग की थी। कुछ लोगों ने तो मिताली को क्रिकेट से संन्यास लेने की सलाह तक दे डाली थी। इस वाकये के बारे में पूछे जाने पर मिताली ने बताया कि उनके पिता उनके सबसे बड़े आलोचक भी हैं। वे कहती हैं, "और ये ज़रूरी नहीं कि हर कोई उनकी तारीफ़ ही करे। मैंने अपने पिता की आलोचना में भी सकारात्मक चीज़ों को ही लिया और आगे बढ़ी।" मिताली मानती हैं कि एक बड़ा खिलाड़ी बनने के बाद आलोचकों का आसपास होना बहुत ज़रूरी होता है। आलोचकों के ना होने की स्थिति में प्लेयर के लापरवाह और बेपरवाह होने का खतरा बन जाता है। मिताली ने आगे कहा, " अकारण आलोचना करने वाले लोग भी होते हैं। आप हर किसी को मजबूर नहीं कर सकते कि वे आपके खेल को पसंद करें । हर किसी को खुश भी हमेशा नहीं किया जा सकता है। "